3. ลักษณะการประกอบธุรกิจ

3.1 ความเป็นมาและลักษณะการประกอบธุรกิจ

  ในปี 2552 บริษัทหลักทรัพย์ ซีมิโก้ จำกัด (มหาชน) (“บริษัท”)
  มีการปรับโครงสร้างการดำเนินธุรกิจครั้งสำคัญโดยการเข้าร่วมเป็นพันธมิตรทางธุรกิจกับธนาคารกรุงไทย
  จำกัด (มหาชน) (“ธนาคาร”) ในการพัฒนาธุรกิจหลักทรัพย์ร่วมกันภายใต้บริษัทหลักทรัพย์
  เคทีซีมิโก้ จำกัด (“เคทีซีมิโก้”) โดยบริษัทได้เข้าซื้อหุ้นใน เคทีซีมิโก้ จากกลุ่มผู้ถือหุ้นเดิม
  ตั้งแต่เดือนกันยายน 2551 ในสัดส่วนร้อยละ 48.81 ของทุนจดทะเบียนและชำระแล้ว 864
  ล้านบาท ต่อมาในเดือนมีนาคม 2552 บริษัทได้ลงนามในสัญญาผู้ถือหุ้นกับธนาคาร
  และลงนามในสัญญาโอนสินทรัพย์ รวมถึงสินทรัพย์หลักที่ใช้ในการดำเนินกิจการและบุคลากร
  บัญชีลูกหนี้ธุรกิจหลักทรัพย์ประเภทบัญชีเครดิตบาลานซ์ให้แก่ เคทีซีมิโก้
  ซึ่งบริษัทได้รับค่าตอบแทนจากการโอนธุรกิจเป็นเงิน 500 ล้านบาท โดยได้รับชำระ 300
  ล้านบาท ในวันที่มีการโอนธุรกิจ เมื่อวันที่ 4 พฤษภาคม 2552 และอีก 200
  ล้านบาทจะได้รับชำระภายใน 3 ปี ตามผลการดำเนินงาน (กำไรก่อนหักดอกเบี้ย ภาษี
  ค่าเสื่อมราคา และค่าตัดจำหน่าย “EBITDA” ) ของเคทีซีมิโก้
  ซึ่งบริษัทได้รับชำระเงินครบตามที่กำหนดไว้ในสัญญา

  วัตถุประสงค์ในการโอนธุรกิจหลักทรัพย์ไปยัง เคทีซีมิโก้

-   ลดความเสี่ยงของบริษัทในฐานะบริษัทหลักทรัพย์อิสระ (Local Independent Broker)
    ท่ามกลางภาวะการแข่งขันที่รุนแรงขึ้น
    จากการเปิดเสรีธุรกิจหลักทรัพย์และค่านายหน้าจากการซื้อขายหลักทรัพย์แบบเต็มรูปแบบ
    ที่มีผลบังคับตั้งแต่วันที่ 1 มกราคม 2555

-   เพิ่มช่องทางแหล่งเงินกู้และการสนับสนุนธุรกิจหลักทรัพย์จากธนาคาร
    ซึ่งเป็นผู้ถือหุ้นรายใหญ่ของเคทีซีมิโก้
    ส่งผลให้บริษัทสามารถบริหารโครงสร้างเงินทุนให้ได้รับผลตอบแทนสูงสุด

-   เพิ่มโอกาสในการขยายฐานลูกค้าไปยังฐานลูกค้าของธนาคาร ทั้งลูกค้าประเภทบุคคล
    ลูกค้าสถาบัน และ และลูกค้า High Networth Individuals

  ในเดือนธันวาคม 2553 บริษัทได้ขยายธุรกิจหลักทรัพย์ไปยัง สปป. ลาว
  ผ่านการลงทุนของเคทีซีมิโก้ ร่วมกับธนาคารการค้าต่างประเทศลาว จัดตั้งบริษัทหลักทรัพย์ BCEL
  KRUNGTHAI (BCEL-KT) (เคทีซีมิโก้ถือหุ้นร้อยละ 30) ซึ่งบริษัทดังกล่าวเป็นบริษัทหลักทรัพย์ 1
  ใน 2 รายแรกที่ให้บริการซื้อขายหลักทรัพย์ในตลาดหลักทรัพย์ สปป. ลาว

  ในเดือนกุมภาพันธ์ 2554
  บริษัททำสัญญากับบริษัทที่ปรึกษาทางการเงินในการจำหน่ายเงินลงทุนในบริษัทหลักทรัพย์ Thanh
  Cong Securities Joint Stock Company (TCSC)
  ซึ่งประกอบธุรกิจหลักทรัพย์ในประเทศเวียดนาม และบริษัทถือหุ้นร้อยละ 18.88
  ของหุ้นที่ออกแล้วทั้งหมด โดยที่ประชุมคณะกรรมการบริษัท ครั้งที่ 2/2554 วันที่ 12 พฤษภาคม
  2554 มีมติรับทราบความคืบหน้า เรื่องการจัดจำหน่ายเงินลงทุนดังกล่าวจากที่ปรึกษาทางการเงิน
  ว่ายังไม่สามารถหาผู้ซื้อเงินลงทุนดังกล่าวได้ บริษัทได้พักการขายหุ้นดังกล่าว

  ในเดือนกันยายน 2554 บริษัทได้จำหน่ายเงินลงทุนในบริษัทหลักทรัพย์จัดการกองทุนรวม ซีมิโก้
  จำกัด ซึ่งเป็นบริษัทย่อย ร้อยละ 25 ให้แก่บริษัท เอฟโวลูชั่น แคปปิตอล จำกัด (มหาชน)
  ต่อมาในเดือนเมษายน 2555 บริษัทหลักทรัพย์จัดการกองทุนรวมซีมิโก้ จำกัด ได้เปลี่ยนชื่อเป็น
  บริษัทหลักทรัพย์จัดการกองทุน โซลาริส จำกัด

  ในเดือนมกราคม 2555 ที่ประชุมวิสามัญของบริษัทย่อย มีมติพิเศษเพิ่มทุนจดทะเบียนจาก 152
  ล้านบาท เป็น 182 ล้านบาท โดยเรียกชำระครั้งแรก 20 ล้านบาท เมื่อ 27 มกราคม 2555
  และเรียกชำระส่วนที่เหลืออีก 10 ล้านบาท เมื่อ 27 กรกฎาคม 2555

  ในเดือนตุลาคม 2555 ที่ประชุมวิสามัญของบริษัทย่อยครั้งที่ 2/2555 มีมติพิเศษเพิ่มทุนจดทะเบียน
  10 ล้านบาท
  โดยเสนอขายหุ้นต่อผู้ถือหุ้นเดิมตามสัดส่วนที่ผู้ถือหุ้นแต่ละรายถืออยู่โดยมีการเรียกเพิ่มทุนครั้งแรก
  2.5 ล้านบาท

  เมื่อวันที่ 15 มกราคม 2556 บริษัทย่อยได้รับชำระค่าหุ้นเพิ่มทุนส่วนที่เหลือจากผู้ถือหุ้นเดิม 7.5
  ล้านบาท
  และบริษัทย่อยได้แจ้งเปลี่ยนแปลงทุนที่ชำระแล้วกับสำนักงานทะเบียนหุ้นส่วนบริษัทแล้วเมื่อวันที่ 22
  มกราคม 2556 ส่งผลให้บริษัทถือหุ้นเพิ่มขึ้นเป็นร้อยละ 76.30 ของทุนชำระแล้วของบริษัทย่อย
  192 ล้านบาท

  โครงสร้างและแผนธุรกิจในอนาคต

  บริษัทได้รับอนุญาตให้หยุดประกอบธุรกิจหลักทรัพย์และธุรกิจสัญญาซื้อขายล่วงหน้าเป็นการชั่วคราวจากสำนักงานคณะกรรมการกำกับหลักทรัพย์และตลาดหลักทรัพย์
  ตั้งแต่วันที่ 1 พฤษภาคม 2552 จนถึงวันที่ 31 ธันวาคม 2554 เนื่องจากภายใต้สัญญาผู้ถือหุ้น
  (Shareholders Agreement) ระหว่างบริษัท และธนาคาร
  ระบุห้ามมิให้บริษัทมีการประกอบธุรกิจที่เป็นการแข่งขันกับเคทีซีมิโก้ ต่อมาบริษัทได้รับอนุญาตให้ขยายเวลาหยุดประกอบธุรกิจหลักทรัพย์และธุรกิจสัญญาซื้อขายล่วงหน้าจากสำนักงานคณะกรรมการกำกับหลักทรัพย์และตลาดหลักทรัพย์
  และตลาดหลักทรัพย์แห่งประเทศไทย ไปจนถึงวันที่ 30 เมษายน 2556 และวันที่ 31 ธันวาคม
  2556 ตามลำดับ

  สถานะของบริษัทหลังจากการโอนธุรกิจหลักทรัพย์ไปที่ เคทีซีมิโก้ คือ
  บริษัทยังคงสถานะเป็นบริษัทหลักทรัพย์จดทะเบียน
  โดยธุรกรรมส่วนใหญ่เป็นการประกอบธุรกิจหลักทรัพย์ผ่าน เคทีซีมิโก้ และธุรกิจเกี่ยวกับการลงทุน

  ปัจจุบัน บริษัทมีโครงการที่จะเริ่มธุรกิจการเป็นที่ปรึกษาการลงทุน และธุรกิจกองทุนเพื่อการลงทุน

3.2 ภาพรวมการประกอบธุรกิจของกลุ่มบริษัท

 ภาพรวมการประกอบธุรกิจของบริษัท บริษัทย่อย และบริษัทร่วมแบ่งออกเป็น 3 ประเภทธุรกิจ ได้แก่

1)  ธุรกิจลงทุน โดย บริษัทหลักทรัพย์ซีมิโก้ จำกัด (มหาชน)

2)  ธุรกิจหลักทรัพย์ โดยบริษัทหลักทรัพย์ เคทีซีมิโก้ จำกัด, BCEL KRUNGTHAI Securities
    Company Limited (BECL-KT) และ Thanh Cong Securities Joint Stock
    Company (TCSC)

3)  ธุรกิจจัดการกองทุน โดย บริษัทหลักทรัพย์จัดการกองทุน โซลาริส จำกัด (เดิมชื่อ
    บริษัทหลักทรัพย์จัดการกองทุนรวม ซีมิโก้ จำกัด)

โครงสร้างรายได้ของบริษัท และบริษัทย่อย แยกตามแหล่งที่มา

[]